|  |  |  |
| --- | --- | --- |
|  |  | generated QR code |
|  | **Fag:** Historie og evt. religion  **Målgruppe:** Ungdomsuddannelser – evt. 7.-10. klasse.  **TV-udsendelse:** Korstog til Jerusalem  **Udarbejdet af:** Lars Due Arnov, Gymnasiekonsulent, CFU-KP. Korstog til Jerusalem er anden del i serien *Hellig krig,* men fremstår som en selvstændig udsendelse. På en meget grundig og redelig facon belyser udsendelsen det første første korstog fra Urban d. 2’s tale i 1095 til erobringen af Jerusalem i 1099. Udsendelsen kommer omkring begivenhedsforløbet, men sætter også fokus på det særlige i tiden og de mange forskellige årsager til korstogene. Historikere og andre specialister udtaler sig undervejs.  **Faglig relevans/kompetencer områder** Udsendelsen og denne vejledning kan bl.a. bruges i arbejdet med følgende kernestof:   * Kulturer og kulturmøder i Europas og verdens historie * Nationale, regionale og globale konflikter og samarbejdsrelationer * Historiebrug og formidling   **Ideer til undervisningen** Udsendelsen egner sig rigtig fint som en introduktion til middelalderens korstog. Den bruges til vidensopbygning og supplement til en lektie – eller man kan gå meget grundigt i dybden med selve udsendelsen.  I det følgende præsenteres:   * En række tjekspørgsmål**,** som ud over vidensopbygning især har til formål at skærpe koncentrationen omkring selve gennemsynet af udsendelsen. Ud over spørgsmål er der også angivet svar og tidskode. * Arbejdsspørgsmål til selve udsendelsens indhold og tematik samt til udsendelsens anvendelsesværdi som historisk kilde.   **Tjekspørgsmål** Neden for følger 17 tjekspøgsmål til udsendelsen. Efter gennemsyn af udsendelsen kan man evt. fordele nogle af spørgsmålene på forskellige elever, som så skal svare på dem. Brug [random.org](https://www.random.org/) til at fordele spørgsmål tilfældigt.  1) Hvor lang tid brugte korsfarerne på at nå til Jerusalem fra Europa?  *(Svar: 3 år – 1.57 min)*  2) Hvor stor en andel af den oprindelige korsfarehær (riddere + følge) nåede frem?  *(Svar: En tredjedel – 2.08 min og 27.16 min)*  3) Hvornår blev Jerusalem erobret (fra Byzans) af muslimer?  (Svar: I 638 e.Kr. – 3.02 min)  4) Hvor mange biskopper var til stede ved koncilet, hvor Urban d. 2 i 1095 holdt sin tale?  *(Svar: Over 200 – 4.49 min)*  5) Hvad var Folkekorstoget, og hvilke befolkningsgrupper deltog?  *(Svar: Ikke en rigtig hær. Udsendelsen kalder den en pjaltehær. Folk fra lavadlen sat almindelige håndværkere, byboere og bønder deltog – 10.20 min)*  6) Hvilke konsekvenser havde Folkekorstoget for mange af jøderne i Centraleuropa?  *(Svar: De blev forfulgt, plyndret og mange dræbt. I alt ca. 5000 blev dræbt – 15.36 min)*  7) Hvad hed de tre adelige brødre Godefroy, Eustace og Baudouin, der drog på korstog sammen til efternavn?  *(Svar: Bouillon – 18.18 min)*  8) ”Deus lo volte” betyder?  *(Svar: ”Guds vilje” eller ”Gud vil det” – 19.40 min)*  9) I hvilket år begyndte det (rigtige) første korstog?  *(Svar: 1096 – 20.40 min)*  10) Hvilken by var hovedstaden i det byzantiske rige?  *(Svar: Konstantinopel – 21.10 min)*  11) Hvad krævede den byzantinske kejser af korsfarerne for at lade dem krydse Bosperus?  *(Svar: At de svor troskabsed til ham, og at alle erobrede områder skulle tilfalde Byzans – 22.45 min)*  12) Hvor mange gange gik korsfarerne rundt om Jerusalem (i procession), inden de angreb og stormede byen?  *(Svar: Tre gange – 28.52 min)*  13) Hvem var i overtal ved belejringen? (De forsvarende soldater eller korsfarerne?)  *(Svar: Det var forsvarene af Jerusalem – 31.00 min)*  14) Hvad skete der, da korsfarerne brød igennem murene til Jerusalem?  *(Svar: Der var en stor massakre på voksne mænd, kvinder og børn. Både jøder og muslimer blev nedslaget – 33.19 min)*  15) Hvor mange indbyggere blev dræbt i forbindelse med erobringen af Jerusalem?  *(Svar: ca. 30.000 - 34.49 min)*  16) Hvad var det særlige i Al Sulamis syn på korstogene?  *(Svar: At de var religiøst begrundede og et angreb også på Islam - 38.20 min)*  17) Hvornår generobrede Saladin Jerusalem? *(Svar: 1187 – 39.40 min)*  **Arbejdsspørgsmål**  Hvilke årsager var der til korstogene? Nævn alle de faktorer, som udsendelsen kommer ind på.  Vurdér udsendelsen som kilde: Hvor stor udsagnskraft har den? Har den tydelig tendens?  Placér udsendelsen på en skala mellem faghistorie og populærhistorie. Hvor ligger den - og hvorfor?  Diskutér på baggrund af udsendelsen de forskellige konsekvenser af korstogene.  Hvilke materielle, kulturelle og videnskabelige genstande, opfindelser og impulser kom der fra Mellemøsten i forbindelse med korstogenes kulturmøde? | |